钦定古今图书集成/明伦汇编/氏族典/第284卷 > 黄庭坚
## 钦定古今图书集成/明伦汇编/氏族典/第284卷 > 黄庭坚

按《宋史黄庭坚传》：“庭坚，字鲁直，洪州分宁人。幼警悟，
举进士，调叶县尉。熙宁初，举西京学官，第文为优，教
授北京国子监。留守文彦博才之，留再任。知太和县，
以平易治，民安之。哲宗立，召为校书郎、《神宗实录》检
讨官。逾年，迁著作佐郎，加集贤校理。《实录》成，擢起居
舍人，丁母艰。庭坚性笃孝，母病弥年，昼夜视颜色，衣”
不解带。及亡，庐墓下，哀毁得疾几殆。除服，为秘书丞、
提点明道宫。绍圣初，出知宣州，改鄂州。章惇、蔡卞与
其党论《实录》多诬，俾前史官分居畿邑以待问。庭坚
书用铁龙爪治河，有同儿戏。至是，首问焉，对曰：“庭坚
时官北都，尝亲见之，真儿戏耳。”凡有问，皆直辞以对，
闻者壮之。贬涪州别驾、黔州安置。言者犹以“处善地”
为骫法，以亲嫌，遂移戎州。徽宗即位，起监鄂州税，佥书宁国军判官、知舒州，以吏部员外郎召，皆辞不行。
丐郡，得知太平州。至之九日，罢主管玉龙观。庭坚在
河北，与赵挺之有微隙。挺之执政，转运判官陈举承
风旨，上其所作《荆南承天院记》，指为幸灾，复除名，羁
管宜州。三年，徙永州，未闻命而卒，年六十一。庭坚学
问文章天成性得，善行草书楷法亦自成一家。与张
耒、晁补之、秦观俱游苏轼门，天下称为“四学士。”初游
灊皖山谷寺、石牛涧，乐其林泉之胜，因自号山谷道
人云。